Hei, salut oameni călători, știați că trotuarul rulant care face legătura între Gara de Nord și Gara Basarab, cu care s-au mândrit atâta autoritățile locale, e nefuncțional, mizerabil și abandonat la doar 4 ani de la inaugurare? Investiţia de 11 milioane lei constă în 6 trotuare rulante de 80 de metri fiecare și viteză 0,5 metri pe secundă, redusă la zero metri pe secundă în prezent. Trotuarul are capacitate maximă de 6000 de persoane/oră/sens şi e dotat cu senzori de viteză şi de pasageri. Ce modern, nu? Problema e că începe din mijlocul Peronului 1 al Gării de Nord, deci tot trebuie să te cari cu bagajele până și de acolo deoarece nu te duce direct în gara principală, de exemplu.

2017. Trotuarul rulant deja prăfuit e practic cea mai modernă toaletă publică din București, e plin de mâzgăleli că totul va fi bine și să nu te mai preocupi, per total arată și miroase jalnic, dar cel mai important, nu deservește populația. Ăia 6000 de călători/oră/sens n-au mai venit, probabil. S-au spart 11 milioane lei bani publici pe un proiect prost implementat, fără studii serioase de flux al călătorilor? Sigur că da. Îi pasă cuiva că nu mai merge trotuarul rulant? Sigur că nu.

„Chiar dacă nu vor traversa 6000 de oameni, vor traversa 5999 şi dacă or avea şi paporniţe şi mămăiţele, şi bătrânii care merg spre gară, tinerii nu vor avea, vor merge ei mai repede decât trotuarul rulant (…), eu ştiu că este gama completă de civilizaţie într-un nod ca ăsta, intermodal”

– Sorin Oprescu, primar bestial general al capitalei, care a făcut totul legal (2008-2015)

O invităm pe doamna primar general Gabriela Firea să se plimbe pe acest trotuar, eventual împreună cu ilustrul ei predecesor și să ne spună ce părere are.

Edit: da, știm că e nefuncțional de peste un an, dar nu am observat să se plângă cineva